text: To på sygehus efter knallert-sammenstød
  15 juli 2013 kl. 04.48
  Ingen kom alvorligt til skade, da to drenge på en knallert kørte sammen med en anden knallert i Vejen.
  En 17-årig dreng slap med en hjernerystelse efter en knallertulykke søndag aften i Vejen. I første omgang lød det, at han muligvis var blevet slemt kvæstet.
  Drengen, der ikke havde styrthjelm på, var fører af knallerten. Bag på sad hans 16-årige kammerat, fortæller politiet om ulykken, der er sket på et stisystem nær Vejen Idrætscenter.
  Tilsyneladende ramte knallerten med de to unge en anden knallert i et kryds, siger vagtchef Jan Stokholm fra Syd- og Sønderjyllands Politi.
  Mens den 16-årige passager slap med et brækket ben, var føreren umiddelbart bevidstløs.
  Han blev kørt til behandling på sygehuset i Kolding, hvor det efterfølgende stod klart, at han slap med en hjernerystelse, lyder det fra politiet.
  - Ham, de kører ind i, har bare fået et par hudafskrabninger, siger vagtchefen.
  En bilinspektør blev kaldt ud for at undersøge forløbet nærmere.
  